friluftsmaleri
Friluftsmaleri, plein air-maleri, maleri udført i det fri (fr. plein air), direkte foran motivet.
Friluftsmaleriet vandt indpas i 1800-tallets prospekt- og landskabsmaleri hos bl.a. John Constable og R.P. Bonington, Th. Rousseau, Camille Corot og andre af Barbizon-skolens malere.

Eugène Boudin, der fra 1862 malede ved badestederne omkring Le Havre, fik betydning for impressionisterne.

C.W. Eckersberg malede 1812-16 flere af sine romerske prospekter på stedet; i Danmark opstod der senere i århundredet ligesom flere andre steder i verden kunstnerkolonier ved lys- og atmosfæremættede steder som Skagen.